TRUBB – STA แท็กทีมปรับตัวขึ้น รับราคายางทำนิวไฮใหม่
TRUBB - STA แท็กทีมปรับตัวขึ้น รับราคายางทำนิวไฮใหม่ ด้าน บล.เคจีไอ (ประเทศไทย) มองหุ้นยางรับปัจจัยบวกตลาดโลกขาดยาง มาเลเซียต้องการซื้อยาง 3.1 แสนตัน
13 ธ.ค. 2559

ผู้สื่อข่าวรายงานว่า ล่าสุด ณ เวลา 10.36น. ราคาหุ้นบริษัท ไทยรับเบอร์ลาเท็คซ์คอร์ปอร์เรชั่น (ประเทศไทย) จำกัด (มหาชน) หรือ TRUBB อยู่ที่ 1.72 บาท บวก 0.05 บาท หรือ 2.99% สูงสุด 1.73 บาท ต่ำสุด 1.70 บาท ด้วยมูลค่าซื้อขาย 5.64 ล้านบาท
ขณะเดียวกันราคาหุ้นบริษัท ศรีตรังแอโกรอินดัสทรี จำกัด (มหาชน) หรือ STA อยู่ที่ 19.40 บาท บวก 0.80 บาท หรือ 4.30% สูงสุด 19.60 บาท ต่ำสุด 18.90 บาท ด้วยมูลค่าซื้อขาย 212.35 ล้านบาท ขณะที่ดัชนีตลาดหุ้นไทยโดยรวมลบ 0.23%
โดยราคาหุ้นดังกล่าวปรับตัวขึ้นรับปัจจัยบวกราคายาง TOCOM – ราคายางธรรมชาติซื้อขายที่ตลาดโภคภัณฑ์โตเกียว (TOCOM) ยังปรับเพิ่มขึ้นอย่างต่อเนื่อง ล่าสุดเช้านี้ (8.13 น.) ซื้อขายที่ 257.50 เยน หรือเพิ่มขึ้น 68% นับจากต้นปี ส่งผลบวกต่อการเก็งกำไรหุ้นที่เกี่ยวกับยาง อย่าง STA และ TRUBB รวมทั้งหุ้นที่เกี่ยวข้องอื่นๆ
ด้าน บล.เคจีไอ (ประเทศไทย) ระบุในบทวิเคราะห์ว่า STA, TRUBB มีปัจจัยบวกจากข่าว ตลาดโลกขาดยาง โดยเครือข่ายสหกรณ์ยาง เผยว่ามาเลเซียต้องการซื้อยาง 3.1 แสนตัน สะท้อนตลาดโลกขาดแคลน ขณะที่ขอให้รัฐบาลออกมาตรการเก็บสต๊อกรอขายราคาดี
ส่วนนายประยูรสิทธิ์ คณานุรักษ์ ประชาสัมพันธ์ คณะกรรมการเครือข่ายสถาบันเกษตรกรชาวสวนยางแห่งประเทศไทย (กยท.) และประธานกรรมการสหกรณ์ สกย.อุตสาหกรรมยางปัตตานี (2015) เปิดเผยว่า ขณะนี้ยางในตลาดโลกกำลังขาดแคลน เฉพาะประเทศไทยในปี 2559 ยางหายไปประมาณ 1.5 ล้านตัน ส่วนภาพรวมทั่วโลกยางหายไปประมาณ 20-30% ภาวะเช่นนี้ ควรเก็บยางสต๊อกเอาไว้ แล้วค่อยปล่อยออก เพราะราคายางที่เกิดขึ้นกับเกษตรกรชาวสวนยางยังไม่เป็นจริง และไม่เป็นธรรม
ด้านบล.โกลเบล็ก แนะ”ซื้อ”หุ้น STA เนื่องจากมีปัจจัยบวกจากการได้รับประโยชน์จากราคายางพาราทำจุดสูงสุดใหม่ในรอบ 3 ปี ที่ 252 เยนต่อกิโลกรัม